આવો જ એક સાદો પણ અનુભવે સચોટ લાગતો એક બંધન યોગ છે, જે ચંદ્રથી સર્જાય છે. જન્મકુંડળીમાં ચંદ્ર ત્રીજે કે છઠે ભાવે હોય તો, બુધ ગ્રહજનિત તકલીફ વધી જાય છે. પૂર્વભવમાં બહેન, દીકરી સાથે થયેલ અણબનાવ જન્મકુંડળીમાં જો ચંદ્ર ત્રીજે કે છઠે હોય તો સૂચિત થાય છે. છઠે ચંદ્રની સ્થિતિમાં જાતક જો દલાલીના ધંધામાં હોય તો તેને નુકસાની થવાની ભરપુર શક્યતા રહે છે. રાત્રે દૂધ પીવું પણ તેમને તકલીફ આપી શકે છે. દૂધ કે ચોખાનું દાન, પરબ બંધાવવી વગેરે ચંદ્ર છઠે હોય તો ભારે નુકસાની આપે છે. જો પરબ બંધાવવી જ હોય તો ગ્રહની આ સ્થિતિમાં સ્મશાન કે હોસ્પિટલમાં પરબ બંધાવવી સલાહભર્યું છે. ત્રીજા ચંદ્રની સ્થિતિમાં બંધન કે તકલીફ ૨૪માં વર્ષ સિવાયના વર્ષોમાં આવતી જોઇ નથી. પરંતુ છઠા સ્થાનમાં ચંદ્રની સ્થિતિ વધુ તકલીફદાયી છે. અન્ય એક યોગ જે અચૂક તકલીફ આપે છે તેવો યોગ છે શનિ કે શુક્રનું પાંચમે ભાવે હોવું. સાદો લાગતો આ યોગ ઘણો વિકટ છે. પંચમ ભાવ પર સૂર્યની માલિકી છે, આ ભાવમાં શનિ કે શુક્ર જે સૂર્યના શત્રુ ગ્રહો છે તે આવવાથી એક પ્રકારે તકલીફદાયી યોગ સર્જાય છે. પાંચમો શનિ સંતાન સુખમાં ઉણપ લાવનાર છે. રીતરીવાજોનું અપમાન અને નાસ્તિકતા તેના લક્ષણ છે, પાંચમે શનિ પૂર્વભવમાં નાસ્તિકતાનું સૂચન કરે છે. લાલ કિતાબ પંચમ શનિને સંતાન અને મકાન સાથે જોડે છે. પાંચમે શનિ હોય તેમણે મકાન બનવવા માટે રાહ જોવી અથવા મકાન પોતાને નામે બની શકે તો ન કરવું. કહેવાય છે કે પાંચમે શનિવાળા જાતકોને મકાન બનાવવું તેમના સંતાન માટે તકલીફોનું વાવાઝોડું લઈને આવે છે. ૪૮માં વર્ષ બાદ જ મકાન બનાવવું તેમની માટે શુભ થઇ શકે. પંચમ શનિવાળા જાતકે કુટુંબના બધા સભ્યોને સાથે લઈને હવન કે યજ્ઞ કરાવવો જોઈએ જે તેની માટે લાભદાયી સિદ્ધ થશે.